ব্যালটে নয়, ভোট হবে ইভিএমেই, ভিভি প্যাট মামলায় নির্দেশ সুপ্রিম কোর্টের

নয়াদিল্লি:  শুক্রবার দেশজুড়ে চলছে লোকসভা ভোটের দ্বিতীয় দফার ভোটগ্রহণ। লোকসভা নির্বাচনের (Lok Sabha Election 2024) মধ্যেই বড় রায় সুপ্রিম কোর্টের (Supreme Court)। ভিভিপ্যাটের (VVPAT) স্লিপ যাচাই-সহ ইভিএম সংক্রান্ত সমস্ত আবেদন খারিজ করল শীর্ষ আদালত। ভোটে ইভিএমকেই মান্যতা দিল সুপ্রিম কোর্ট। তারা সাফ জানিয়ে দিল, ভোট হবে মেশিনেই, ব্যালটে নয়।

ভিভিপ্যাট পদ্ধতির মাধ্যমে কাগজের স্লিপ-সহ ইভিএমে পাওয়া ভোটের ফলাফল পুনর্মূল্যায়নের দাবিতে ওই আর্জির শুনানি শেষ হয় বৃহস্পতিবার সুপ্রিম কোর্টে। আদালত রায়দান স্থগিত রেখেছিল। এদিন ব্যালটে নয়, ইভিএমেই ভোট হবে বলে নির্দেশ দিয়েছে বিচারপতি সঞ্জীব খান্না এবং বিচারপতি দীপঙ্কর দত্তের ডিভিশন বেঞ্চ। পাশাপাশি নির্বাচন কমিশনকে (Election Commission) ভোটের পর ৪৫ দিন পর্যন্ত ইভিএম সুরক্ষিত রাখার নির্দেশ দিয়েছে সুপ্রিম কোর্ট।

আরও পড়ুন: তৃণমূল-কংগ্রেস তুষ্টিকরণের রাজনীতি করছে, মালদহে অভিযোগ মোদির

ইভিএমে পড়া ভোটের সঙ্গে ভিভিপ্যাট ১০০ শতাংশ মিলিয়ে দেখার আর্জি জানিয়ে সুপ্রিম কোর্টে একাধিক পিটিশন দাখিল হয়েছিল। শীর্ষ আদালতে দীর্ঘদিন এই মামলার শুনানি চলছিল। এদিন বিচারপতি সঞ্জীব খান্না ও বিচারপতি দীপঙ্কর দত্তের বেঞ্চ ভিভিপ্যাট ১০০ শতাংশ মিলিয়ে দেখার আর্জি খারিজ করে দেয়। সুপ্রিম কোর্ট এদিন রায়ে জানিয়ে দিয়েছে, ভোটগ্রহণ EVM-এই হবে। শীর্ষ আদালত কমিশনকে নির্দেশ দেয়, ইভিএমে দলীয় প্রতীক বা সিম্বল লোড করার পর তা সিল করে দিতে হবে। ৪৫ দিন পর্যন্ত ভিভিপ্যাটের স্লিপ সুরক্ষিত রাখতে হবে। স্লিপ প্রার্থীর স্বাক্ষর নিয়ে সুরক্ষিত রাখতে হবে। ইভিএমের মাইক্রোকন্ট্রোলারে থাকা পুরনো বা বার্ন্ট মেমরি ইঞ্জিনিয়াররা যাচাই করবেন। ইভিএম-ভিভিপ্যাট ১০০ শতাংশ মেলানোর প্রয়োজন নেই।