ইভিএম ও ভিভিপ্যাট নিয়ে ভোটকর্মীদের বিশেষ প্রশিক্ষণ নির্বাচন কমিশনের

নয়াদিল্লি: ইভিএম (EVM) ও ভিভিপ্যাট (VVPAT) নিয়ে বিশেষ প্রশিক্ষণ (Training) দেবে জাতীয় নির্বাচন কমিশন (National Election Commission)। ভোটকর্মীদের ইভিএমের সঙ্গে যুক্ত ভিভিপ্যাট নিয়ে বিশেষ প্রশিক্ষণের বন্দোবস্ত করা হয়েছে। ভোটগ্রহণের দায়িত্বে থাকা প্রিসাইডিং অফিসার ও ফার্স্ট পোলিং অফিসারদের এই প্রশিক্ষণ দেওয়া হবে। ভোট গ্রহণ কেন্দ্রে ভিভিপ্যাট ও ইভিএম সামাল দিতে যাতে কোনও অসুবিধা না হয় সেজন্য এই উদ্যোগ। ইভিএম ও ভিভিপ্যাট কাজ না করলে কী করণীয় তা শেখানো হবে। জেলায় জেলায় শিবির করে এই প্রশিক্ষণ দেওয়া হবে। ৬ এপ্রিল থেকে ভোটকর্মীদের এই প্রশিক্ষণ শুরু হবে।

ইভিএমে কারচুপির অভিযোগ ওঠে অনেৈক সময়। অনেকে ইভিএম তুলে দিয়ে ব্যালটে ভোট করানোর পক্ষপাতী। পশ্চিমবঙ্গে গত বিধানসভা ভোটে সব বুথে ইভিএমের সঙ্গে ভিভিপ্যাট ছিল। কোভিড পরিস্থিতিতে ভোটে ভিভিপ্যাট নিয়ে ভোটকর্মীদের প্রশিক্ষণ দেওয়া সম্ভব হয়নি। এবার সেই প্রশিক্ষণের ব্যবস্থা করা হয়েছে। সময়ের সঙ্গে সঙ্গে নতুন প্রযুক্তির অন্তর্ভুক্তি হচ্ছে ভোট প্রক্রিয়ায়। ভোট পরিচালনায় কর্মীদের সড়গড় করতে তিন ধাপে প্রশিক্ষণ দেওয়া হচ্ছে।