ভিভিপ্যাট নিয়ে রায় স্থগিত রাখল সুপ্রিম কোর্ট

নয়াদিল্লি: ইভিএমে (EVM) পড়া ভোটের সঙ্গে ভিভিপ্যাটের (VVPAT) কাগজ মিলিয়ে দেখার দাবি জানিয়ে সুপ্রিম কোর্টে (Supreme Court) ১০০টির বেশি আর্জি জমা পড়েছিল। বিরোধী দলগুলির আর্জিও তাতে ছিল। সব ভোটের বুথে ইভিএমের সঙ্গে ভিভিপ্যাটের কাগজ মিলিয়ে দেখা হবে কি না তা নিয়ে এখনই কোনও রায় দিল না শীর্ষ আদালত। বুধবার রায় স্থগিত রাখা হল।

শীর্ষ আদালত জানিয়েছে, তারা নির্বাচন নিয়ন্ত্রণ করতে পারে না। নির্বাচন কমিশনের মতো সাংবিধানিক সংস্থার কাজে হস্তক্ষেপও করতে পারে না। বছর খানেক ধরে এই মামলার শুনানি চলছিল সুপ্রিম কোর্টে। আদালত জানিয়েছে, সুপ্রিম কোর্টে এই সংক্রান্ত সব তথ্যই জমা দিয়েছে নির্বাচন কমিশন। আপাতত এই মামলার রায় স্থগিত রাখা হচ্ছে। মামলাকারীদের দাবি ছিল, লোকসভা নির্বাচন চলাকালীন এই সংক্রান্ত মামলার রায়দান হওয়া উচিত।