ইভিএম মামলাতে নির্বাচন কমিশনের বক্তব্য তলব সুপ্রিম কোর্টের

নয়াদিল্লি: ইভিএম মারফত ভোট পদ্ধতি (EVM Voting System) নিয়ে ফের মামলা। নির্বাচন কমিশনের (Election Commission) বক্তব্য তলব করল সুপ্রিম কোর্ট (Supreme Court)। ভোটের গণনার সময় সমস্ত ভিভি প্যাটের স্লিপ গণনার ব্যাপারে আবেদন করে মামলা হয়েছিল সুপ্রিম কোর্টে। বর্তমানে প্রতিটি বিধানসভা ক্ষেত্রের সব ইভিএম এর মধ্যে থেকে যেকোনও পাঁচটি মেশিনের পড়ে যাওয়া ভোট এবং ভিভিপ্যাট (ভোটার ভেরিফাইএবল পেপার অডিট ট্রায়াল) মেশিনে থাকা তথ্য মিলিয়ে দেখা হয়। আদালতে আবেদন করে জানানো হয়েছিল যাতে প্রত্য়েকটি ইভিএমের সঙ্গে ভিভিপ্যাটের স্লিপ গোনা হয়। সেই সঙ্গেই আবেদন করা হয়েছিল যে প্রত্য়েক ভোটার যেন সেই ভিভিপ্যাটের স্লিপ সেখান থেকে নিয়ে ব্যালট বক্সে রাখেন। যাতে এটা নিশ্চিত করা যায় যে যে ব্যালটগুলি গোনা হচ্ছে সেগুলি সঠিক।

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব ৩২)

মামলাকারীর দাবি, ইভিএমে পড়া প্রতিটি ভোট ভিভি প্যাট (VVPAT) মেশিনের তথ্য ছাড়াও ভিভিপ্যাট স্লিপের সঙ্গে মিলিয়ে দেখতে হবে। ভিভিপাট মেশিন থেকে বেরোনো স্লিপ প্রত্যেক ভোটারকে আলাদা ব্যালট বাক্সে ফেলার ব্যবস্থা রাখতে হবে। বিচারপতি বিআর গাভাই, সন্দীপ মেহেতা কমিশনকে এনিয়ে নোটিশ পাঠিয়েছিলেন। আবেদনে বলা হয়েছে, অতিরিক্ত অফিসার থাকলে ৫-৬ ঘণ্টার মধ্য়েই এই ভিভিপ্যাট গণনা করা যাবে। আবেদনকারী জানিয়েছিলেন, ভিভি প্যাট কেনার জন্য সরকার ৫,০০০ কোটি টাকা খরচ করছে। কিন্তু মাত্র ২০,০০০ ভিভিপ্যাট যাচাই করা হয়।

আরও পড়ুন: ভরা গ্রীষ্মে নির্বাচন, একাধিক পদক্ষেপ কমিশনের

আইনজীবী ও সমাজকর্মী অরুন কুমার আগরওয়াল বস্তুত নির্বাচন কমিশনের ভোট সংক্রান্ত গাইডলাইন নিয়েই বেশ কিছু প্রশ্ন তুলেছেন। তাঁর এই মামলা ইভিএম এবং ভিভি প্যাট সংক্রান্ত দায়ের হওয়া অন্যান্য মামলার সঙ্গে একইসঙ্গে শুনবে বিচারপতি বি আর গাভাই ও বিচারপতি সন্দীপ মেহেতার ডিভিশন বেঞ্চ। আদালত জানিয়েছে, ইলেকশন কমিশনকে আবেদনের একটি কপি দেওয়া হোক। এটা খতিয়ে দেখার জন্য় তিন সপ্তাহ সময় দেওয়া হচ্ছে।

দেখুন ভিডিও